กรมควบคุมมลพิษ สามารถรวบรวมซากผลิตภัณฑ์เครื่องใช้ไฟฟ้ากว่า 3 ตัน ที่ประชาชนส่งคืนช่วงปีใหม่ให้ภาคเอกชนนำไปกำจัดอย่างถูกวิธี
กรมควบคุมมลพิษ (คพ.) สามารถรวบรวมซากผลิตภัณฑ์เครื่องใช้ไฟฟ้ากว่า 3 ตัน ที่ประชาชนส่งคืนช่วงปีใหม่ให้ภาคเอกชนนำไปกำจัดอย่างถูกวิธี          นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า หลังจาก กรมควบคุมมลพิษ (คพ.) กรุงเทพมหานคร สำนักงานทรัพยากรธรรมชาติและสิ่งแวดล้อมจังหวัดและสำนักงานสิ่งแวดล้อมภาคในพื้นที่ปริมณฑล และบริษัท เบตเตอร์ เวิลด์ กรีน จำกัด (มหาชน) ผู้ขนส่งและนำไปจัดการอย่างถูกต้องตามหลักวิชาการและเป็นมิตรต่อสิ่งแวดล้อม ร่วมกันโครงการรับคืนซากผลิตภัณฑ์เครื่องใช้ไฟฟ้าช่วงปีใหม่ที่ผ่านมา เพื่ออำนวยความสะดวกให้ประชาชนสามารถนำซากเครื่องใช้ไฟฟ้าไปทิ้ง ณ จุดรับคืนซากผลิตภัณฑ์เครื่องใช้ไฟฟ้าที่เสียหรือไม่ใช้แล้ว โดยได้จัดเตรียมพื้นที่รองรับไว้ชั่วคราวหลายแห่ง เช่น อาคาร กรมควบคุมมลพิษ สำนักงานเขตในพื้นที่กรุงเทพมหานครทั้ง 50 เขต สำนักงานทรัพยากรธรรมชาติและสิ่งแวดล้อมจังหวัดในพื้นที่ปริมณฑล (นนทบุรี นครปฐม สมุทรสาคร ปทุมธานี และสมุทรปราการ) และได้รับความร่วมมือจากภาคเอกชน 1 แห่ง คือ ห้างบิ๊กซีเอกตร้า สาขาถนนติวานนท์ ซึ่งประชาชนในพื้นที่กรุงเทพมหานครสามารถฝากคืนกับรถบริการเก็บขยะของกรุงเทพมหานครได้โดยตรงจากปกติเก็บขนเดือนละครั้ง           ภาพรวมวันที่ 14 – 29 ธันวาคม 2562 มีประชาชนนำซากเครื่องใช้ไฟฟ้า เช่น โทรทัศน์ เครื่องปริ้นเตอร์ พัดลม จอคอมพิวเตอร์ ตู้เย็น เครื่องปรับอากาศ วิทยุ พัดลม กระติกน้ำร้อน เครื่องซักผ้า เครื่องเสียงที่เก็บไว้ไปทิ้ง ณ จุดให้บริการหรือฝากไปพร้อมรถเก็บขนขยะมูลฝอยชุมชนรวมกว่า 3 ตัน หรือประมาณ 3,297 กิโลกรัม แบ่งเป็น กรุงเทพมหานคร 2,548 กิโลกรัม // สมุทรสาคร 250 กิโลกรัม // นนทบุรี 70 กิโลกรัม // ปทุมธานี 108 กิโลกรัม และนครปฐม 200 กิโลกรัม โดยเอกชนจะนำไปคัดแยกและกำจัดตามกระบวนการที่ถูกต้องได้มาตรฐาน ถือเป็นการป้องกันไม่ให้ขยะอิเล็กทรอนิกส์ที่อยู่ตามบ้านเรือนถูกทิ้งในที่สาธารณะอย่างไม่ถูกวิธี เพราะมีอันตรายต่อประชาชนและสิ่งแวดล้อม เนื่องจากขยะอิเล็กทรอนิกส์ภายในมีอุปกรณ์แผงวงจรหากชำรุดเสียหาย หรือแยกชิ้นส่วนอย่างไม่ถูกต้อง จะเกิดอันตรายต่อชีวิตและทรัพย์สินของประชาชน หรือมีสารเคมีรั่วไหลลงสู่ดินและน้ำเป็นอันตรายต่อสิ่งแวดล้อมได้          อธิบดีกรมควบคุมมลพิษ (คพ.) กล่าวย้ำว่า ประชาชนที่ยังมีขยะอิเล็กทรอนิกส์หรือเครื่องใช้ไฟฟ้าที่ไม่ใช้งานแล้วสามารถนำมาส่งมอบให้กรมควบคุมมลพิษ หรือสำนักเขตกรุงเทพมหานคร เพื่อรวบรวมจัดเก็บอย่างถูกต้องต่อไป ซึ่งขยะอิเล็กทรอนิกส์ทั้งหมดจะถูกนำไปแยกชิ้นส่วนอย่างถูกวิธี โดยยึดหลัก 3R แยกประเภทของชิ้นส่วน แบ่งเป็น นำกลับไปใช้ใหม่เป็นอะไหล่มือ 2 // นำไปรีไซเคิลหรือแปรสภาพ นำกลับมาใช้ประโยชน์ใหม่ที่เพิ่มมูลค่าขึ้น เช่น อะลูมิเนียม ทองแดง พลาสติกบางประเภท และส่วนที่ไม่สามารถนำไปใช้ประโยชน์ได้จะนำไปกำจัดและบำบัดตามวิธีการที่ถูกต้อง